“Chorvoq” erkin turistik zonasi faoliyatini tashkil etish chora-tadbirlari to‘g‘risida

O‘zbekiston Respublikasi Prezidentining “Chorvoq” erkin turistik zonasini tashkil etish to‘g‘risida” 2017-yil 5-dekabrdagi PF-5273-son Farmoniga muvofiq, shuningdek, Toshkent viloyatining turizm salohiyatidan foydalanish samaradorligini oshirish, zamonaviy investitsiya loyihalarini amalga oshirish orqali aholining dam olishi va turizmi uchun sharoitlarni yaxshilash, turizm xizmatlari sohasida yangi ish o‘rinlari tashkil etish va aholi bandligi hamda farovonligini oshirish maqsadida Vazirlar Mahkamasi qaror qiladi:
 1. Quyidagilar:
 Toshkent viloyati hokimligi, O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi, Qurilish vazirligi hamda Ekologiya va atrof-muhitni muhofaza qilish davlat qo‘mitasining “Chorvoq” turistik-rekreatsion zonasi chegaralarini 1-ilovaga* muvofiq tavsiflash to‘g‘risidagi takliflari;
 “Chorvoq” turistik-rekreatsion zonasini yanada rivojlantirish konsepsiyasi 2-ilovaga* muvofiq;
 “Chorvoq” turistik-rekreatsion zonasini yanada rivojlantirish konsepsiyasini amalga oshirish tadbirlari rejasi 3-ilovaga* muvofiq ma’qullansin.
 2. Boshqaruv xodimlari soni 7 kishidan iborat va 4-ilovaga* muvofiq tuzilmaga ega bo‘lgan ““Chorvoq” turistik-rekreatsion zonasi direksiyasi” (keyingi o‘rinlarda Direksiya deb ataladi) davlat unitar korxonasi tashkil etilsin.
 3. Quyidagilar:
 ““Chorvoq” turistik-rekreatsion zonasi direksiyasi” davlat unitar korxonasining Ustavi 5-ilovaga* muvofiq;
 “Chorvoq” turistik-rekreatsion zonasi hududida yo‘l-transport, muhandislik-kommunikatsiya va ishlab chiqarish infratuzilmasini rivojlantirish dasturi 6-ilovaga* muvofiq tasdiqlansin.
 4. Belgilab qo‘yilsinki, Direksiya “Chorvoq” turistik-rekreatsion zonasining mustaqil budjeti mablag‘lari hisobiga saqlab turiladi.
 5. Toshkent viloyati hokimligi:
 Direksiyani kelgusi yillarda o‘zini o‘zi moliyalashtirishga o‘tkazish sharti bilan 2018 — 2020-yillar davrida saqlash uchun mahalliy budjetning qo‘shimcha manbalari hisobidan asoslangan hisob-kitoblar bo‘yicha zarur mablag‘lar;
 ikkita avtotransport vositasi, jumladan, bitta yengil va bitta yo‘l tanlamaydigan avtomobil xarid qilish uchun pul mablag‘lari, shuningdek, ularni saqlashga limit ajratsin.
 6. Direksiya Toshkent viloyati, Bo‘stonliq tumani, G‘azalkent shahri, Mustaqillik ko‘chasi, 14-uy manziliga tekin foydalanish huquqi asosida joylashtirilsin.
 7. O‘zbekiston Respublikasi Turizmni rivojlantirish davlat qo‘mitasi, Investitsiyalar bo‘yicha davlat qo‘mitasi va Toshkent viloyati hokimligi daxldor vazirliklar hamda idoralar bilan birgalikda ushbu qaror ijrosining doimiy nazoratini ta’minlasin va O‘zbekiston Respublikasi Prezidentining “2018-2019-yillarda turizm sohasini rivojlantirish bo‘yicha birinchi navbatdagi chora-tadbirlar to‘g‘risida” 2017-yil 16-avgustdagi PQ-3217-son qarori bilan tashkil etilgan Turizmni rivojlantirish bo‘yicha Muvofiqlashtiruvchi kengashga rejalashtirilgan chora-tadbirlarning belgilangan muddatlarda so‘zsiz bajarilishini ta’minlash maqsadida tegishli qarorlar qabul qilish uchun har chorakda takliflar kiritsin.
 8. O‘zbekiston Respublikasi Hukumatining 7-ilovaga muvofiq ayrim qarorlariga o‘zgartirish va qo‘shimchalar kiritilsin.
 9. O‘zbekiston Respublikasi Turizmni rivojlantirish davlat qo‘mitasi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 10. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — O‘zbekiston Respublikasi Investitsiyalar bo‘yicha davlat qo‘mitasi raisi S.R. Xolmuradov, Turizmni rivojlantirish davlat qo‘mitasi raisi A.A. Abduhakimov va Toshkent viloyati hokimi G‘.I. Ibragimov zimmasiga yuklansin.
 2. Vazirlar Mahkamasining 2017-yil 10-apreldagi 196-son qarori (O‘zbekiston Respublikasi QT, 2017-y., 4-son, 43-modda) bilan tasdiqlangan Erkin iqtisodiy zonalar hududida soliqlar va bojxona to‘lovlari bo‘yicha imtiyozlarni qo‘llash tartibi to‘g‘risidagi Nizomning 4-bandiga quyidagi mazmundagi “d” kichik bandi qo‘shilsin:
 “d) O‘zbekiston Respublikasi Prezidentining “Chorvoq” erkin turistik zonasini tashkil etish to‘g‘risida” 2017-yil 5-dekabrdagi PF-5273-son Farmonining 3-bandi bilan “Chorvoq” erkin turistik zonasiga va erkin turistik zona ishtirokchilari sifatida ro‘yxatga olingan tadbirkorlik subyektlariga erkin iqtisodiy zonalar to‘g‘risidagi qonunchilik qoidalari, shu jumladan erkin iqtisodiy zonalar va ularning ishtirokchilari uchun nazarda tutilgan barcha imtiyozlar va preferensiyalar tatbiq etiladi”.
 3. Vazirlar Mahkamasining “Chimyon-Chorvoq zonasi tabiiy boyliklarini saqlash hamda hududni o‘zlashtirishga kompleks va izchillik bilan yondashishni ta’minlash chora-tadbirlari to‘g‘risida” 2000-yil 10-martdagi 83-son qarori 3-bandining to‘rtinchi xatboshi, 4, 5-bandlari va 4-ilova o‘z kuchini yo‘qotgan deb hisoblansin.